Document ID: 32007D0026

32007D0026
L 008/35
JURNALUL OFÍCIAL AL UNIUNII EUROPENE
DECIZIA COMISIEI
din 22 decembrie 2006
de modificare a apendicelui la anexa VI la Actul de aderare a Bulgariei și României în ceea ce privește anumite unități de prelucrare a laptelui din Bulgaria
[notificată cu numărul C(2006) 6960]
(Text cu relevanță pentru SEE)
(2007/26/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Tratatul de aderare a Bulgariei și României, în special articolul 4 alineatul (3),
având în vedere Actul de aderare a Bulgariei și României, în special anexa VI capitolul 4 secțiunea B litera (f) primul paragraf,
întrucât:
(1)
Bulgariei i s-au acordat perioade de tranziție prin Actul de aderare a Bulgariei și României pentru a permite anumitor unități de prelucrare a laptelui să respecte cerințele Regulamentului (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (1). Anumite unități care sunt autorizate să prelucreze laptele care nu respectă cerințele sunt enumerate la capitolul I și anumite unități care sunt autorizate să prelucreze atât laptele care respectă, cât și laptele care nu respectă cerințele, cu condiția ca prelucrarea să fie efectuată pe linii de producție separate, sunt enumerate la capitolul II din apendicele la anexa VI la actul menționat.
(2)
Un număr din unitățile enumerate în prezent la capitolul I din apendicele menționat anterior au încetat să-și exercite activitățile vizate în perioadele de tranziție. În consecință, aceste unități ar trebui eliminate din lista menționată.
(3)
Având în vedere evoluția calității laptelui crud precum și proporția actuală de producție a laptelui crud în Bulgaria care nu respectă cerințele Regulamentului (CE) nr. 853/2004, este necesar ca anumite unități să fie incluse în lista stabilită la capitolul I din apendicele la anexa VI la actul de aderare.
(4)
De asemenea, anumite unități de prelucrare a laptelui din Bulgaria dispun de capacitatea și echipamentul necesar pentru prelucrarea atât a laptelui care respectă cerințele cât și a laptelui care nu respectă cerințele pe linii de producție separate. Aceste unități ar trebui incluse în lista stabilită la capitolul II din apendicele menționat.
(5)
În consecință, apendicele la anexa VI la actul de aderare ar trebui modificat. Din motive de claritate, apendicele în cauză ar trebui înlocuit cu textul din anexa la prezenta decizie.
(6)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Apendicele la anexa VI la Actul de aderare a Bulgariei și României se înlocuiește cu textul din anexa la prezenta decizie.
Articolul 2
Prezenta decizie se aplică sub rezerva și de la data intrării în vigoare a Actului de aderare a Bulgariei și României.
Articolul 3
Prezenta decizie se adresează statelor membre.
Adoptată la Bruxelles, 22 decembrie 2006.

Labels: 0
18
15
17